তিনশো এগারোজন আওলিয়া, নাকি তার চেয়েও বেশিসংখ্যক? এতসব মনে থাকে না, হজরত শাহজালালের সিলেট যাত্রার অভিযাত্রীর সঠিক সংখ্যা মনে করতে অনেকেরই কষ্ট হয়। সে তো সাতশো বছরেরও পুরনো গল্প, সেই গল্পও শুনতে বসে এই বাগানের কুলি-কামিন। গুণমনি শোনে, রাবারবাগানের শ্রমিকরা শোনে আর দু-চারজন গৃহস্থ কৃষক। সবাই রাতের আঁধারে বসে শোনে। তিনশো নাকি সাড়ে তিনশো, তিনশো ষাট বা তিনশো এগারো – কারো কারো মাঝে এই সংখ্যা নিয়ে তর্ক চলে, তবু জানে এই সংখ্যাটা এখন নিক্তি দিয়ে গুনে সুধরানো জরুরি নয়, জরুরি হচ্ছে হজরত শাহজালালের সিলেটযাত্রা। হাতে করে আরব দেশের মাটি, দিল্লির জোড়া কবুতর আর সেই কাফেলা। মানুষের মনে দুঃখ ঘন হলে, একবার শোনা গল্প তারা আবার শুনতে বসে। গল্পের মধ্যে ডুবে গেলে সুখ হয়, স্বপ্ন হয়। গল্পের মধ্যে মানুষ নিজের পুনর্জন্ম খোঁজে।